Elsket, hatet og drept
Qandeel Baloch (25) levde farlig . Alle som går mot strømmen i Pakistan lever farlig. Likevel forskjøv hun grenser slik ingen kvinner i landet har gjort før henne. Hun ble landets første nettsensasjon. Nærmere 800.000 pakistanere fulgte henne og hennes stadige sprell på Facebook. Alt hun foretok seg var avsindig i pakistansk målestokk. I et land hvor både menigmann, intellektuelle og kjendiser blir skutt rett ned på åpen gate, for bagateller og misforståelser, dristet Baloch seg. Hun fanget hele nasjonens oppmerksomhet i mars i år da hun under en cricket-verdensmesterskap lovet å strippe om landslaget vant mot erkefienden India .Pakistanere var sjokkert over det de så. Men ikke mer enn at de ble hektet på henne. Tusentalls kommenterte hennes statusoppdateringer på Facebook. Brødrene hennes skammet seg kanskje, men ikke mer enn at hun forsørget 16 familiemedlemmer. Seks brødre, seks søstre, foreldre og nieser og nevøer. Mens hun levde ble hun utsatt for grov sjikanering, trusler og latterliggjøring. Videoene, sensuelle snutter hvor hun småprater eller danser i ført undertøy, ble sett av hundretusener. Nylig krysset hun nok en grense da hun tok selfier sittende i fanget til den flirende Abdul Qavi, en av de mest anerkjente imamene i landet. Og dager før hun ble drept av broren «twerket» hun på en musikkvideo publisert på YouTube .Qandeel Baloch var fryktløs. En «agent provocateur» i alt hun gjorde. Men det mest definerende øyeblikket kom da hun avslørte imamen. En moralens vokter ble strippet for troverdighet. Ikke bare var det uhørt at de var på et hotellrom alene, det var minst like rystende at Baloch faktisk offentliggjorde bilder fra møtet. Qavi gjorde alt for å redde stumpene. Da parerte hun med å kalle ham for "imamenes Qandeel Baloch". Han manet sine tilhengere til å "lære henne en lekse". Nå er samme imamen under etterforskning for medvirkning til drapet på 26-åringen.Qandeel Baloch hadde fått nok av dobbeltmoralen som gjennomsyrer det sterkt religiøse Pakistan. Et land som ironisk nok toppet Googles søk-statistikk for homofilt sex i 2013. Hennes kamp var ikke en fanesak hun fant opportunt å støtte. Hun hadde kjent kvinnehatet på kroppen, allerede før hun søkte rampelyset. 17 år gammel ble hun tvangsgiftet med en mann som mishandlet henne så grovt at hun til slutt så seg nødt til å rømme, fortalte hun. I sin siste tweet manet hun kvinnene til å stå opp mot patriarkatet. Hun ba dem støtte medsøstre. Dager før drapet var stemmen skjelvende. Hun var sliten. Hennes egentlige navn og identitet var avslørt. Nå fryktet hun for livet og ba staten om vakthold. Men hvordan kan man vokte seg, når morderen er din egen bror ? «Jeg angrer ingenting», sa broren da han ble tatt. Denne frekkheten er patriarkatets gave. Han hylles av hundretusener av pakistanere. «drap er ikke bra, men hun fikk som fortjent».Det er ikke hyllestene til drapsmannen som overrasker meg, det er den kraftige fordømmelsen. Få i verden hadde fått høre om Balochs drap, om ikke flere pakistanerne selv hadde reagert med forferdelse. Fra statsministeren, politikere, kjendiser, journalister og helt vanlige pakistanere. Særlig har pakistanske kvinner samlet seg i solidaritet med Qandeel. I et opprop signert av tusenvis av pakistanske kvinner skriver de : "Vi gravlegger vår søster og kampfelle Qandeel Baloch side om side med søstre som har blitt drept for å beskytte kvinnehatet, patriarkatet og den mannlige skrøpeligheten".Det største problemet i Pakistan er at loven fasiliterer kvinnehat. Paragrafer åpner for at drapsmenn går fri dersom familien til offeret «tilgir». Og som oftest tilhører både offeret og drapsmannen samme familie. I realiteten tilsier det straffefrihet for «æresdrap». De kvinnefiendtlige lovene fremprovoserer og motiverer til kvinnevold. Nå ser det ut som Qandeel Baloch blir unntaket. Myndighetene har bestemt at det ikke åpnes for "tilgivelse" i denne saken. Berømmelsen hun ble hundset for da hun levde, vil muligens skaffe henne rettferdighet i hennes død. Håpet er at det ikke blir med det. At opprøret den vevre, men sterke Qandeel Baloch satte i gang, vil være det siste støtet mot immunitet for "æresdrapsmenn" i Pakistan. En uhyrlighet landets aktivister har forsøkt å avskaffe i årtier. Qandeel Baloch levde som en rebell, hun dør som en helt. (Etter at denne kommentaren ble skrevet, kommer nyheten om at de pakistanske myndighetene i kjølvannet av drapet på Qandeel, kjører igjennom lovforslaget som fjerner muligheten for at familie kan tilgi drapsmannen) Jeg deler noen reaksjoner fra pakistanere, ikke hetsen, men håpet. @ShaziaSarwar
En kvinne er «æresdrept»i Pakistan. Det er ikke uvanlig. Det uvanlige er at mange pakistanere nå gjør opprør mot kvinnehatet.